## Rješenje kojim se društvu Raiffeisenbank-Zagreb-Beteiligungsgesellschaft m.b.H., Graz, Austrija ne odobrava status institucionalnog ulagatelja

### NN 106/2006 (27.9.2006.), Rješenje kojim se društvu Raiffeisenbank-Zagreb-Beteiligungsgesellschaft m.b.H., Graz, Austrija ne odobrava status institucionalnog ulagatelja

# HRVATSKA AGENCIJA ZA NADZOR FINANCIJSKIH USLUGA

**2380**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) te članka 102. stavak 3. Zakona o tržištu vrijednosnih papira
(»Narodne novine« br. 84/02), temeljem zahtjeva društva Raiffeisenbank-Zagreb-Beteiligungsgesellschaft
m.b.H. sa sjedištem u Kaiserfeldgasse 5-7, A-8010 Graz, Austrija, zastupanog po
punomoćniku Branku Deviću, iz Zagreba, Medvedgradska 49, za odobrenje statusa
institucionalnog ulagatelja, Hrvatska agencija za nadzor financijskih usluga, na
sjednici održanoj 21. rujna 2006. godine, donijela je

## RJEŠENJE

1. Društvu Raiffeisenbank-Zagreb-Beteiligungsgesellschaft m.b.H. sa sjedištem u
Kaiserfeldgasse 5-7, A-8010 Graz, Austrija, ne odobrava se status
institucionalnog ulagatelja.
2. Ovo rješenje objavit će se u »Narodnim novinama«.

```
Obrazloženje
```

Društvo Raiffeisenbank-Zagreb-Beteiligungsgesellschaft m.b.H. sa sjedištem u
Kaiserfeldgasse 5-7, A-8010 Graz, Austrija (u daljnjem tekstu: Podnositelj
zahtjeva), zastupano po punomoćniku Branku Deviću, iz Zagreba, Medvedgradska 49,
podnijelo je dana 26. listopada 2005. godine Komisiji za vrijednosne papire
Republike Hrvatske, pravnom predniku Hrvatske agencije za nadzor financijskih
usluga (u daljnjem tekstu: Agencija), zahtjev za odobrenje statusa
institucionalnog ulagatelja, sukladno odredbi članka 102. stavak 3. Zakona o
tržištu vrijednosnih papira.
Na traženje Agencije, Podnositelj zahtjeva dopunjavao je svoj zahtjev podnescima
od 10. i 21. veljače, 14. ožujka, 9. svibnja, 8. lipnja i 5. srpnja 2006.
godine.
U provedenom postupku Agencija je izvršila uvid u Društveni ugovor o osnivanju
te je utvrđeno da je Podnositelj zahtjeva društvo s ograničenom odgovornošću
čiji je predmet poslovanja držanje udjela u Raiffeisenbank Austria d.d. Zagreb,
te pribavljanje i upravljanje vlastitom i tuđom, pokretnom i nepokretnom
imovinom, planiranje i savjetovanje u svezi s imovinom, kao i obavljanje
skrbničkih funkcija.
Uvidom u izvadak iz sudskog registra Pokrajinskog suda u Grazu, utvrđeno je da
je kao poslovna djelatnost Podnositelja zahtjeva registrirano upravljanje
udjelima u poduzećima, a iz iste isprave vidljivo je da je kao jedini član
društva registriran ZRB Beteiligungs GmbH, Kaiserfeldgasse 5-7, Graz. Prema
izvatku iz sudskog registra Pokrajinskog suda u Grazu, članovi društva ZRB
Beteiligungs GmbH, Kaiserfeldgasse 5-7, Graz su: Raiffeisenverband Salzburg,
Raiffeisenbank Oberösterreich i Raiffeisen – Landesbank Steiermark AG.
Iz podataka Završnog godišnjeg računa na dan 31. prosinca 2005. godine, za
Podnositelja zahtjeva, vidljivo je da Podnositelj zahtjeva drži udio od 24,29% u
kapitalu Raiffeisenbank Austria d.d. Zagreb, i nema udjela u drugim društvima.
U obrazloženju zahtjeva, Podnositelj zahtjeva, između ostaloga, navodi da radi
jednostavnije dioničarske strukture, veći broj banaka iz grupacije Raiffeisen,
neizravno preko Podnositelja zahtjeva i Raiffeisen International Bank-Holding AG
Beč, kao drugog dioničara, drži sve redovne dionice RBA, a budući da su banke,
sukladno odredbi članka 2. stavka 1. točka 9. Zakona o tržištu vrijednosnih
papira, institucionalni ulagatelji, to i Podnositelj zahtjeva ispunjava uvjete
za priznavanje statusa institucionalnog ulagatelja.
U provedenom postupku utvrđeno je da je Podnositelj zahtjeva, strana pravna
osoba osnovana radi držanja udjela u Raiffeisenbank Austria d.d. Zagreb, za
osnivače koji su međusobno povezane osobe. Podnositelj zahtjeva pri tom ne ulaže
svoja novčana sredstva kontinuirano, obrtimice u druge vrijednosne papire, radi
ostvarenja dobiti na temelju razlike u cijeni ili radi zaštite financijske
imovine od tržišnih rizika, ne prikuplja novčana sredstava od drugih osoba i ne
posreduje za njih u trgovanju vrijednosnim papirima, a način i obim trgovanja
vrijednosnim papirima od strane Podnositelja zahtjeva, ne može se izjednačiti s
onima institucionalnih ulagatelja, određenih odredbom članka 2. stavka 1. točke
9. Zakona o tržištu vrijednosnih papira, niti se slijedom svega navedenoga može
smatrati da Podnositelj zahtjeva ima iskustva: u ulaganju u vrijednosne papire i
trgovanju vrijednosnim papirima, upravljanju portfeljem u smislu izloženosti
tržišnim rizicima, niti obavljanju fiducijarne funkcije.
Nakon provedenog postupka, Agencija ocjenjuje da nisu ispunjeni uvjeti da se
Podnositelju zahtjeva odobri status institucionalnog ulagatelja pa je temeljem
odredbe članka 102. stavka 3. Zakona o tržištu vrijednosnih papira, riješeno je
kao u izreci.

POUKA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/06
Urbroj: 326-111/06-12
Zagreb, 21. rujna 2006.

Predsjednik Uprave
**Ante Samodol**, v. r.

Rješenje, NN 106/2006-2380
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)